title: Kommissionens gennemførelsesforordning (EU) 2019/890 af 27. maj 2019 om særlige importbetingelser for jordnødder fra Gambia og Sudan og om ændring af forordning (EF) nr. 669/2009 og gennemførelsesforordning (EU) nr. 884/2014 (EØS-relevant tekst.)

text:
                  29.5.2019

                  DA

                  Den Europæiske Unions Tidende

                  L 142/48

         KOMMISSIONENS GENNEMFØRELSESFORORDNING (EU) 2019/890
         af 27. maj 2019
         om særlige importbetingelser for jordnødder fra Gambia og Sudan og om ændring af forordning (EF) nr. 669/2009 og gennemførelsesforordning (EU) nr. 884/2014
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EF) nr. 178/2002 af 28. januar 2002 om generelle principper og krav i fødevarelovgivningen, om oprettelse af Den Europæiske Fødevaresikkerhedsautoritet og om procedurer vedrørende fødevaresikkerhed (1), særlig artikel 53, stk. 1, litra b), nr. ii),
         under henvisning til Europa-Parlamentets og Rådets forordning (EF) nr. 882/2004 af 29. april 2004 om offentlig kontrol med henblik på verifikation af, at foderstof- og fødevarelovgivningen samt dyresundheds- og dyrevelfærdsbestemmelserne overholdes (2), særlig artikel 15, stk. 5, og
         ud fra følgende betragtninger:

                     (1)

                     I Kommissionens forordning (EF) nr. 669/2009 (3) etableres der en mere intensiv offentlig kontrol af importen af visse foderstoffer og fødevarer af ikke-animalsk oprindelse, der er anført i bilag I til nævnte forordning. Jordnødder fra Gambia er allerede blevet underkastet en mere intensiv offentlig kontrol for så vidt angår forekomsten af aflatoksiner siden oktober 2015. Endvidere er jordnødder fra Sudan allerede blevet underkastet en mere intensiv offentlig kontrol for så vidt angår forekomsten af aflatoksiner siden april 2014.

                     (2)

                     De offentlige kontroller, som medlemsstaterne foretager af disse varer, jf. forordning (EF) nr. 669/2009, viser enten en vedvarende høj forekomst af manglende overholdelse af de fastsatte maksimalgrænseværdier for aflatoksiner eller har ført til en betydelig reduktion i antallet af sendinger, der frembydes til import til EU efter en indledende høj forekomst af manglende overholdelse. Disse resultater dokumenterer, at import af disse fødevarer og foderstoffer udgør en risiko for dyresundheden og menneskers sundhed. Der er ikke konstateret nogen forbedring af situationen efter adskillige år med hyppigere kontroller ved Unionens grænser.

                     (3)

                     Ved Kommissionens gennemførelsesforordning (EU) nr. 884/2014 (4) er der indført særlige betingelser for import af visse foderstoffer og fødevarer fra visse tredjelande som følge af risiko for forurening med aflatoksiner. I øjeblikket anvendes den ikke på import af jordnødder fra Gambia og Sudan.

                     (4)

                     For at beskytte menneskers og dyrs sundhed i EU bør der, ud over en mere intensiv offentlig kontrol, indføres særlige betingelser for disse fødevarer og foderstoffer fra Gambia og Sudan. Alle sendinger af jordnødder fra Gambia og Sudan bør ledsages af et sundhedscertifikat, hvori det anføres, at der er foretaget prøveudtagning og analyse af produkterne for tilstedeværelse af aflatoksiner, og at det er blevet konstateret, at de er i overensstemmelse med EU-lovgivningen. Resultaterne af prøveudtagningen og analysen bør være vedlagt det ledsagende sundhedscertifikat.

                     (5)

                     Under hensyn til den høje forekomst af manglende overholdelse af de fastsatte maksimalgrænseværdier for aflatoksiner er det hensigtsmæssigt at øge hyppigheden af identitetskontrol og fysisk kontrol af aflatoksin i tørrede figner fra Tyrkiet fra 10 til 20 %. Endvidere er der konstateret hyppige forekomster af høje niveauer af ochratoksin A i tørrede figner fra Tyrkiet.

                     (6)

                     En eksisterende undtagelse undtager sendinger, der er bestemt til en privatpersons eget forbrug og anvendelse, fra anvendelsesområdet for forordning (EU) nr. 884/2014. Det er også hensigtsmæssigt at undtage sendinger af foderstoffer og fødevarer, der sendes som vareprøver eller som udstillingsgenstande til udstillinger, og som ikke er bestemt til at blive markedsført, eller som sendes for at blive brugt til videnskabelige formål. Det drejer sig om meget små sendinger af visse foderstoffer og fødevarer, men det er ikke hensigtsmæssigt at fastsætte en bestemt vægt i betragtning af de mange forskellige produkter, der er omfattet. For at undgå misbrug fastsættes der imidlertid en maksimumsvægt ud over ovennævnte betingelser for undtagelse. Under henvisning til den lave risiko, som sådanne sendinger udgør for folkesundheden, ville det være uforholdsmæssigt at pålægge et krav om, at disse sendinger skal ledsages af et sundhedscertifikat eller af resultaterne af prøveudtagningen og analytiske undersøgelser.

                     (7)

                     De brasilianske, etiopiske, argentinske og aserbajdsjanske myndigheder har informeret Kommissionen om en ændring af den kompetente myndighed, hvis bemyndigede repræsentant har bemyndigelse til at underskrive sundhedscertifikatet. Disse ændringer bør derfor indføres i gennemførelsesforordning (EU) nr. 884/2014 i overensstemmelse hermed.

                     (8)

                     Endvidere er det hensigtsmæssigt at ajourføre de relevante KN-koder for Capsicum annuum som følge af nye ændringer af KN-koden samt at tilføje KN-koder til hasselnøddemasse og til figner, der er tilberedt eller konserveret, herunder blandinger, fordi produkter, der svarer til beskrivelsen, handles under disse koder.

                     (9)

                     Forordning (EF) nr. 669/2009 og gennemførelsesforordning (EU) nr. 884/2014 bør derfor ændres.

                     (10)

                     Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder —

               VEDTAGET DENNE FORORDNING:

            Artikel 1
            Bilag I til forordning (EF) nr. 669/2009 ændres som anført i bilag I til nærværende forordning.

            Artikel 2
            I gennemførelsesforordning (EU) nr. 884/2014 foretages følgende ændringer:

                        1)

                        I artikel 1, stk. 1, tilføjes følgende som litra o) og p):

                                    »o)

                                    Jordnødder, med skal og afskallede, jordnøddesmør, jordnødder, tilberedt eller konserveret på anden måde (foderstoffer og fødevarer), med oprindelse i eller afsendt fra Gambia

                                    p)

                                    Jordnødder, med skal og afskallede, jordnøddesmør, jordnødder, tilberedt eller konserveret på anden måde (foderstoffer og fødevarer), med oprindelse i eller afsendt fra Sudan.«

                        2)

                        Artikel 1, stk. 3, affattes således:

                           »3.   Denne forordning finder ikke anvendelse på sendinger af foderstoffer og fødevarer, der er omhandlet i stk. 1 og 2, som udelukkende er bestemt til en privatpersons eget forbrug og anvendelse. I tilfælde af tvivl ligger bevisbyrden hos modtageren af sendingen. Denne forordning finder ikke anvendelse på sendinger af foderstoffer og fødevarer, der sendes som vareprøver, laboratorieprøver eller som udstillingsgenstande til udstillinger, og som ikke er bestemt til at blive markedsført, eller som sendes for at blive brugt til videnskabelige formål.
                           De i første afsnit omhandlende sendingers bruttovægt må under ingen omstændigheder overstige 30 kg.«

                        3)

                        I artikel 5, stk. 2, foretages følgende ændringer:

                                    a)

                                    Litra a) affattes således:

                                                »a)

                                                Ministério da Agricultura, Pecuária e Abastecimento (MAPA) (det brasilianske ministerium for landbrug, husdyrbrug og fødevareforsyning) og Sistema Nacional de Vigilância Sanitária (SNVS), når det drejer sig om foderstoffer og fødevarer fra Brasilien«.

                                    b)

                                    Litra j), k) og l) affattes således:

                                                »j)

                                                Etiopiens fødevare-, lægemiddel- og sundhedsmyndighed og kontrolmyndighed (FMHACA), når det drejer sig om fødevarer fra Etiopien

                                                k)

                                                Servicio Nacional de Sanidad y Calidad Agroalimentaria (SENASA) (National Agri-Food Health and Quality Service) og Instituto Nacional de Alimentos (INAL) (det nationale institut for ernæring), når det drejer sig om foderstoffer og fødevarer fra Argentina

                                                l)

                                                Republikken Aserbajdsjans agentur for fødevaresikkerhed, når det drejer sig om fødevarer fra Aserbajdsjan«.

                                    c)

                                    Følgende litra m) og n) tilføjes:

                                                »m)

                                                Fødevaresikkerheds- og kvalitetsmyndigheden, når det drejer sig om foderstoffer og fødevarer fra Gambia

                                                n)

                                                Landbrugs- og skovbrugsministeriet, når det drejer sig om foderstoffer og fødevarer fra Sudan.«

                        4)

                        Bilag I til gennemførelsesforordning (EU) nr. 884/2014 ændres som angivet i bilag II til nærværende forordning.

            Artikel 3
            Denne forordning træder i kraft på tyvendedagen efter offentliggørelsen i Den Europæiske Unions Tidende.
            Sendinger af de i artikel 2, stk. 1, nævnte foderstoffer og fødevarer, som har forladt oprindelseslandet inden ikrafttrædelsesdatoen, kan importeres til Unionen uden at være ledsaget af et sundhedscertifikat og resultaterne af prøveudtagningen og analysen.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 27. maj 2019.

                  På Kommissionens vegne

               Jean-Claude JUNCKER

                  Formand

            (1)  EFT L 31 af 1.2.2002, s. 1.

            (2)  EUT L 165 af 30.4.2004, s. 1.

            (3)  Kommissionens forordning (EF) nr. 669/2009 af 24. juli 2009 om gennemførelse af Europa-Parlamentets og Rådets forordning (EF) nr. 882/2004 for så vidt angår en mere intensiv offentlig kontrol af visse foderstoffer og fødevarer af ikke-animalsk oprindelse og om ændring af beslutning 2006/504/EF (EUT L 194 af 25.7.2009, s. 11)

            (4)  Kommissionens gennemførelsesforordning (EU) nr. 884/2014 af 13. august 2014 om indførelse af særlige betingelser for import af visse foderstoffer og fødevarer fra visse tredjelande som følge af risiko for aflatoksinforurening og om ophævelse af forordning (EF) nr. 1152/2009 (EUT L 242 af 14.8.2014, s. 4).

            BILAG I
            I bilag I til forordning (EF) nr. 669/2009 foretages følgende ændringer:

                           Foderstoffer og fødevarer
                           (påtænkt anvendelse)

                           KN-kode (1)

                           Taric-underinddeling

                           Oprindelsesland

                           Fare

                           Hyppighed af fysisk kontrol og identitetskontrol (%) ved import

                                       »—

                                       Jordnødder (peanuts), med skal

                                       —

                                    1202 41 00

                           Gambia (GM)

                           Aflatoksiner

                           50

                                       —

                                       Jordnødder (peanuts), afskallede

                                       —

                                    1202 42 00

                                       —

                                       Jordnøddesmør

                                       —

                                    2008 11 10

                                       —

                                       Jordnødder (peanuts), tilberedt eller konserveret på anden måde

                                       —

                                    2008 11 91 2008 11 96
                                       2008 11 98

                                 (Foderstoffer og fødevarer)

                                       —

                                       Jordnødder (peanuts), med skal

                                       —

                                    1202 41 00

                           Sudan (SD)

                           Aflatoksiner

                           50«

                                       —

                                       Jordnødder (peanuts), afskallede

                                       —

                                    1202 42 00

                                       —

                                       Jordnøddesmør

                                       —

                                    2008 11 10

                                       —

                                       Jordnødder (peanuts), tilberedt eller konserveret på anden måde

                                       —

                                    2008 11 91 2008 11 96
                                       2008 11 98

                                 (Foderstoffer og fødevarer)

            BILAG II
            I bilag I til gennemførelsesforordning (EU) nr. 884/2014 foretages følgende ændringer:

                        1)

                        Følgende løbenumre tilføjes:

                                    Foderstoffer og fødevarer
                                    (påtænkt anvendelse)

                                    KN-kode (1)

                                    Taric-underinddeling

                                    Oprindelsesland eller afsendelsesland

                                    Hyppighed af fysisk kontrol og identitetskontrol (%)

                                                »—

                                                Jordnødder (peanuts), med skal

                                                —

                                             1202 41 00

                                    Gambia (GM)

                                    50

                                                —

                                                Jordnødder (peanuts), afskallede

                                                —

                                             1202 42 00

                                                —

                                                Jordnøddesmør

                                                —

                                             2008 11 10

                                                —

                                                Jordnødder (peanuts), tilberedt eller konserveret på anden måde

                                                —

                                             2008 11 91 2008 11 96
                                                2008 11 98

                                          (Foderstoffer og fødevarer)

                                                —

                                                Jordnødder (peanuts), med skal

                                                —

                                             1202 41 00

                                    Sudan (SD)

                                    50«

                                                —

                                                Jordnødder (peanuts), afskallede

                                                —

                                             1202 42 00

                                                —

                                                Jordnøddesmør

                                                —

                                             2008 11 10

                                                —

                                                Jordnødder (peanuts), tilberedt eller konserveret på anden måde

                                                —

                                             2008 11 91 2008 11 96
                                                2008 11 98

                                          (Foderstoffer og fødevarer)

                        2)

                        Femte række vedrørende tørrede figner, blandinger af nødder eller tørrede frugter indeholdende figner, figenmasse og figner, tilberedt eller konserveret, herunder blandinger, fra Tyrkiet, affattes således:

                                                »—

                                                Tørrede figner

                                                —

                                             0804 20 90

                                    Tyrkiet (TR)

                                    20«

                                                —

                                                Blandinger af nødder eller tørrede frugter indeholdende figner

                                                —

                                             ex 0813 50

                                                —

                                                Tørret figenmasse

                                                —

                                                ex 2007 10  eller
                                                ex 2007 99

                                                —

                                                Tørrede figner, tilberedt eller konserveret, herunder blandinger

                                                —

                                                ex 2008 99  eller
                                                ex 2008 97

                                                —

                                                Mel og pulver af tørrede figner

                                                —

                                             ex 1106 30 90

                                          (Fødevarer)

                        3)

                        Sjette række vedrørende hasselnødder, blandinger af nødder eller tørrede frugter indeholdende hasselnødder, hasselnøddemasse, hasselnødder, tilberedt eller konserveret, herunder blandinger, mel og pulver af hasselnødder, hakkede, skivede eller knuste hasselnødder og hasselnøddeolie fra Tyrkiet affattes således:

                                                »—

                                                Hasselnødder (Corylus spp.), med skal

                                                —

                                             0802 21 00

                                    Tyrkiet (TR)

                                    5«

                                                —

                                                Hasselnødder (Corylus spp.), afskallede

                                                —

                                             0802 22 00

                                                —

                                                Blandinger af nødder eller tørrede frugter indeholdende hasselnødder

                                                —

                                             ex 0813 50

                                                —

                                                Hasselnøddemasse

                                                —

                                                ex 2007 10  eller
                                                ex 2007 99  eller
                                                ex 2008 97  eller
                                                ex 2008 99

                                                —

                                                Hasselnødder, tilberedt eller konserveret, herunder blandinger

                                                —

                                             ex 2008 19

                                                —

                                                Mel og pulver af hasselnødder

                                                —

                                             ex 1106 30 90

                                                —

                                                Hakkede, skivede og knuste hasselnødder

                                                —

                                             ex 0802 22 00

                                                —

                                                Hakkede, skivede og knuste hasselnødder, tilberedt eller konserveret på anden måde

                                                —

                                             ex 2008 19

                                                —

                                                Hasselnøddeolie

                                                —

                                             ex 1515 90 99

                                          (Fødevarer)

                        4)

                        Tolvte række vedrørende Capsicum annuum, hel, knust eller formalet, tørrede frugter af slægten Capsicum, hele, dog ikke søde peberfrugter (Capsicum annuum), og muskatnød (Myristica fragrans) fra Indien affattes således:

                                                »—

                                                Capsicum annuum, hel

                                                —

                                             0904 21 10

                                    Indien (IN)

                                    20«

                                                —

                                                Capsicum annuum, knust eller formalet

                                                —

                                             ex 0904 22 00

                                    11; 19

                                                —

                                                Tørrede frugter af slægten Capsicum, hele, dog ikke søde peberfrugter (Capsicum annuum)

                                                —

                                             ex 0904 21 90

                                    20

                                                —

                                                Muskatnød (Myristica fragrans)

                                                —

                                             0908 11 00 0908 12 00

                                          (Fødevarer — tørrede krydderier)


title: Kommissionens gennemførelsesforordning (EU) 2019/892 af 28. maj 2019 om godkendelse af præparatet af Saccharomyces cerevisiae CNCM I-1079 som et tilsætningsstof til foder til alle svin undtagen fravænnede smågrise og søer og alle mindre udbredte svinearter (indehaver af godkendelsen er Danstar Ferment AG repræsenteret ved Lallemand SAS) (EØS-relevant tekst.)

text:
                  29.5.2019

                  DA

                  Den Europæiske Unions Tidende

                  L 142/57

         KOMMISSIONENS GENNEMFØRELSESFORORDNING (EU) 2019/892
         af 28. maj 2019
         om godkendelse af præparatet af Saccharomyces cerevisiae CNCM I-1079 som et tilsætningsstof til foder til alle svin undtagen fravænnede smågrise og søer og alle mindre udbredte svinearter (indehaver af godkendelsen er Danstar Ferment AG repræsenteret ved Lallemand SAS)
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EF) nr. 1831/2003 af 22. september 2003 om fodertilsætningsstoffer (1), særlig artikel 9, stk. 2, og
         ud fra følgende betragtninger:

                     (1)

                     Forordning (EF) nr. 1831/2003 indeholder bestemmelser om godkendelse af fodertilsætningsstoffer og om grundlaget og procedurerne for meddelelse af en sådan godkendelse.

                     (2)

                     Der er i overensstemmelse med artikel 7 i forordning (EF) nr. 1831/2003 indgivet en ansøgning om godkendelse af præparatet af Saccharomyces cerevisiae CNCM I-1079. Ansøgningen var vedlagt de oplysninger og dokumenter, der kræves i henhold til artikel 7, stk. 3, i forordning (EF) nr. 1831/2003.

                     (3)

                     Ansøgningen vedrører godkendelse i tilsætningsstofkategorien »zootekniske tilsætningsstoffer« af et præparat af Saccharomyces cerevisiae CNCM I-1079 som et tilsætningsstof til foder til alle svin undtagen fravænnede smågrise og søer og alle mindre udbredte svinearter.

                     (4)

                     Præparatet blev allerede ved Kommissionens gennemførelsesforordning (EU) 2018/347 (2) tilladt anvendt som zooteknisk tilsætningsstof i ti år til fravænnede smågrise og søer og ved Kommissionens gennemførelsesforordning (EU) 2017/1905 (3) til slagtekyllinger og mindre udbredte fjerkræarter bestemt til slagtning.

                     (5)

                     Den Europæiske Fødevaresikkerhedsautoritet (i det følgende benævnt »autoriteten«) konkluderede i sin udtalelse af 28. november 2018 (4), at præparatet af Saccharomyces cerevisiae CNCM I-1079 på de foreslåede anvendelsesbetingelser ikke har nogen skadelig virkning på dyrs eller menneskers sundhed eller på miljøet. Autoriteten konkluderede også, at tilsætningsstoffet har potentiale til at være effektivt hos alle svin. Autoriteten vurderer ikke, at der er behov for særlige krav om overvågning efter markedsføringen. Den har også gennemgået den rapport om metoder til analyse af fodertilsætningsstoffet, der blev forelagt af det ved forordning (EF) nr. 1831/2003 oprettede referencelaboratorium.

                     (6)

                     Vurderingen af præparatet af Saccharomyces cerevisiae CNCM I-1079 viser, at betingelserne for godkendelse, jf. artikel 5 i forordning (EF) nr. 1831/2003, er opfyldt. Anvendelsen af dette præparat bør derfor godkendes som anført i bilaget til nærværende forordning.

                     (7)

                     Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder —

               VEDTAGET DENNE FORORDNING:

            Artikel 1
            Det i bilaget opførte præparat, der tilhører tilsætningsstofkategorien »zootekniske tilsætningsstoffer« og den funktionelle gruppe »tarmflorastabilisatorer«, godkendes som fodertilsætningsstof på de betingelser, der er fastsat i bilaget.

            Artikel 2
            Denne forordning træder i kraft på tyvendedagen efter offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 28. maj 2019.

                  På Kommissionens vegne

               Jean-Claude JUNCKER

                  Formand

            (1)  EUT L 268 af 18.10.2003, s. 29.

            (2)  Kommissionens gennemførelsesforordning (EU) 2018/347 af 5. marts 2018 om godkendelse af præparatet af Saccharomyces cerevisiae CNCM I-1079 som tilsætningsstof til foder til smågrise og søer og om ændring af forordning (EF) nr. 1847/2003 og (EF) nr. 2036/2005 (indehaver af godkendelsen er Danstar Ferment AG repræsenteret ved Lallemand SAS) (EUT L 67 af 9.3.2018, s. 21).

            (3)  Kommissionens gennemførelsesforordning (EU) 2017/1905 af 18. oktober 2017 om godkendelse af præparatet af Saccharomyces cerevisiae CNCM I-1079 som et tilsætningsstof til foder til slagtekyllinger og til mindre udbredte fjerkræarter bestemt til slagtning (indehaver af godkendelsen er Danstar Ferment AG repræsenteret ved Lallemand SAS) (EUT L 269 af 19.10.2017, s. 30).

            (4)  EFSA Journal 2019;17(1):5535.

            BILAG

                        Tilsætningsstoffets identifikationsnummer

                        Navn på indehaveren af godkendelsen

                        Tilsætningsstof

                        Sammensætning, kemisk betegnelse, beskrivelse, analysemetode

                        Dyreart eller -kategori

                        Maksimumsalder

                        Minimumsindhold

                        Maksimumsindhold

                        Andre bestemmelser

                        Godkendelse gyldig til

                        CFU/kg fuldfoder med et vandindhold på 12 %

                           Kategori: zootekniske tilsætningsstoffer. Funktionel gruppe: tarmflorastabilisatorer

                        4d1703

                        Danstar Ferment AG repræsenteret ved Lallemand SAS

                           Saccharomyces cerevisiae CNCM I-1079

                           Tilsætningsstoffets sammensætning

                        Præparat af Saccharomyces cerevisiae CNCM I-1079, der indeholder mindst:

                                    —

                                    1 × 1010 CFU/g tilsætningsstof (coatet form)

                                    —

                                    2 × 1010 CFU/g tilsætningsstof (ikke-coatet form)

                           Aktivstoffets karakteristika

                        Levedygtige celler af Saccharomyces cerevisiae CNCM I-1079

                           Analysemetode
                            (1)

                        Kvantitativ bestemmelse: dybdeudsæd under anvendelse af chloramphenicoldextrosegærekstraktagar (EN15789:2009)
                        Identifikation: PCR-metode (polymerasekædereaktion) (CEN/TS) 15790:2008

                        Alle svin undtagen søer og fravænnede smågrise
                        Alle mindre udbredte svinearter

                        —

                        1 × 109

                                    1.

                                    I brugsvejledningen for anvendelsen af tilsætningsstoffet og forblandingen angives oplagringsbetingelserne og stabilitet over for varmebehandling.

                                    2.

                                    Foderstofvirksomhedslederne skal fastlægge driftsprocedurer og administrative foranstaltninger for brugerne af tilsætningsstoffet og forblandingerne med henblik på at imødegå risici ved anvendelse. I tilfælde, hvor risiciene ikke kan fjernes eller begrænses til et minimum gennem sådanne procedurer og foranstaltninger, må tilsætningsstoffet og forblandingerne kun anvendes med personlige værnemidler, herunder åndedrætsværn.

                        18. juni 2029

               (1)  Nærmere oplysninger om analysemetoderne findes på referencelaboratoriets hjemmeside: https://ec.europa.eu/jrc/en/eurl/feed-additives/evaluation-reports


title: Kommissionens gennemførelsesforordning (EU) 2019/893 af 28. maj 2019 om fornyelse af godkendelsen af Bacillus subtilis DSM 15544 som tilsætningsstof til foder til slagtekyllinger og om ophævelse af forordning (EF) nr. 1444/2006 (indehaver af godkendelsen er Asahi Calpis Wellness Co. Ltd. repræsenteret i EU ved Asahi Calpis Wellness Co. Ltd. Europe Representative Office) (EØS-relevant tekst.)

text:
                  29.5.2019

                  DA

                  Den Europæiske Unions Tidende

                  L 142/60

         KOMMISSIONENS GENNEMFØRELSESFORORDNING (EU) 2019/893
         af 28. maj 2019
         om fornyelse af godkendelsen af Bacillus subtilis DSM 15544 som tilsætningsstof til foder til slagtekyllinger og om ophævelse af forordning (EF) nr. 1444/2006 (indehaver af godkendelsen er Asahi Calpis Wellness Co. Ltd. repræsenteret i EU ved Asahi Calpis Wellness Co. Ltd. Europe Representative Office)
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EF) nr. 1831/2003 af 22. september 2003 om fodertilsætningsstoffer (1), særlig artikel 9, stk. 2, og
         ud fra følgende betragtninger:

                     (1)

                     Forordning (EF) nr. 1831/2003 indeholder bestemmelser om godkendelse af fodertilsætningsstoffer og om grundlaget og procedurerne for meddelelse og fornyelse af en sådan godkendelse.

                     (2)

                        Bacillus subtilis C-3102 (DSM 15544) blev ved Kommissionens forordning (EF) nr. 1444/2006 (2) tilladt anvendt i 10 år som tilsætningsstof til foder til slagtekyllinger.

                     (3)

                     I overensstemmelse med artikel 14 forordning (EF) nr. 1831/2003 indsendte indehaveren af denne godkendelse en ansøgning om fornyelse af godkendelsen af Bacillus subtilis C-3102 (DSM 15544) som fodertilsætningsstof til slagtekyllinger med anmodning om, at tilsætningsstoffet klassificeres i tilsætningsstofkategorien »zootekniske tilsætningsstoffer«. Ansøgningen var vedlagt de oplysninger og dokumenter, der kræves i henhold til artikel 14, stk. 2, i forordning (EF) nr. 1831/2003.

                     (4)

                     Den Europæiske Fødevaresikkerhedsautoritet (i det følgende benævnt »autoriteten«) konkluderede i sin udtalelse af 13. juni 2018 (3), at ansøgeren har fremlagt oplysninger, der viser, at tilsætningsstoffet opfylder godkendelsesbetingelserne.

                     (5)

                     Vurderingen af Bacillus subtilis C-3102 (DSM 15544) viser, at betingelserne for godkendelse, jf. artikel 5 i forordning (EF) nr. 1831/2003, er opfyldt. Derfor bør godkendelsen af dette tilsætningsstof fornyes som anført i bilaget til nærværende forordning.

                     (6)

                     Som følge af fornyelsen af godkendelsen af Bacillus subtilis C-3102 (DSM 15544) som fodertilsætningsstof på de betingelser, der er fastsat i bilaget til nærværende forordning, bør forordning (EF) nr. 1444/2006 ophæves.

                     (7)

                     Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder —

               VEDTAGET DENNE FORORDNING:

            Artikel 1
            Godkendelsen af det i bilaget opførte tilsætningsstof, der tilhører tilsætningsstofkategorien »zootekniske tilsætningsstoffer« og den funktionelle gruppe »tarmflorastabilisatorer«, fornyes på de betingelser, der er fastsat i bilaget.

            Artikel 2
            Forordning (EF) nr. 1444/2006 ophæves.

            Artikel 3
            Denne forordning træder i kraft på tyvendedagen efter offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 28. maj 2019.

                  På Kommissionens vegne

               Jean-Claude JUNCKER

                  Formand

            (1)  EUT L 268 af 18.10.2003, s. 29.

            (2)  Kommissionens forordning (EF) nr. 1444/2006 af 29. september 2006 om godkendelse af Bacillus subtilis C-3102 (Calsporin) som fodertilsætningsstof (EUT L 271 af 30.9.2006, s. 19).

            (3)  EFSA Journal 2018;16(7):5340.

            BILAG

                        Tilsætningsstoffets identifikationsnummer

                        Navn på indehaveren af godkendelsen

                        Tilsætningsstof

                        Sammensætning, kemisk betegnelse, beskrivelse, analysemetode

                        Dyreart eller -kategori

                        Maksimumsalder

                        Minimumsindhold

                        Maksimumsindhold

                        Andre bestemmelser

                        Godkendelse gyldig til

                        CFU/kg fuldfoder med et vandindhold på 12 %

                           Kategori: zootekniske tilsætningsstoffer. Funktionel gruppe: tarmflorastabilisatorer

                        4b1820

                        Asahi Calpis Wellness Co. Ltd., repræsenteret ved Asahi Calpis Wellness Co. Ltd. Europe Representative Office

                           Bacillus subtilis C-3102 (DSM 15544)

                           Tilsætningsstoffets sammensætning

                           Bacillus subtilis C-3102 (DSM 15544) med mindst 1 × 1010 CFU/g

                           Aktivstoffets karakteristika:

                        Levedygtige sporer (CFU) af Bacillus subtilis C-3102 (DSM 15544)

                           Analysemetode
                            (1)

                        Kvantitativ bestemmelse: tælling ved pladespredningsmetoden med anvendelse af trypton-soja-agar (EN 15784:2009)
                        Identifikation: PFG-elektroforese (pulsed field gel electrophoresis).

                        Slagtekyllinger

                        —

                        5 × 108

                        —

                                    1.

                                    I brugsvejledningen for anvendelsen af tilsætningsstoffet og forblandinger angives oplagringsbetingelserne og stabilitet over for varmebehandling.

                                    2.

                                    Kan bruges i foder, der indeholder en af følgende tilladte coccidiostatika: monensinnatrium, salinomycinnatrium, seduramycinnatrium, lasalocidnatrium, maduramycinammonium, narasin/nicarbazin eller diclazuril.

                                    3.

                                    Foderstofvirksomhedslederne skal fastlægge driftsprocedurer og administrative foranstaltninger for brugerne af tilsætningsstoffet og forblandingerne med henblik på at imødegå risici ved anvendelse. I tilfælde, hvor risiciene ikke kan fjernes eller begrænses til et minimum ved hjælp af disse procedurer og foranstaltninger, må tilsætningsstoffet og forblandingerne kun anvendes med personlige værnemidler, herunder øjenbeskyttelse samt åndedrætsværn.

                        18. juni 2029

               (1)  Nærmere oplysninger om analysemetoderne findes på referencelaboratoriets hjemmeside: https://ec.europa.eu/jrc/en/eurl/feed-additives/evaluation-reports.


title: Kommissionens gennemførelsesforordning (EU) 2019/894 af 28. maj 2019 om godkendelse af L-threonin produceret af Escherichia coli CGMCC 7.232 som tilsætningsstof til foder til alle dyrearter (EØS-relevant tekst.)

text:
                  29.5.2019

                  DA

                  Den Europæiske Unions Tidende

                  L 142/63

         KOMMISSIONENS GENNEMFØRELSESFORORDNING (EU) 2019/894
         af 28. maj 2019
         om godkendelse af L-threonin produceret af Escherichia coli CGMCC 7.232 som tilsætningsstof til foder til alle dyrearter
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EF) nr. 1831/2003 af 22. september 2003 om fodertilsætningsstoffer (1), særlig artikel 9, stk. 2, og
         ud fra følgende betragtninger:

                     (1)

                     Forordning (EF) nr. 1831/2003 indeholder bestemmelser om godkendelse af fodertilsætningsstoffer og om grundlaget og procedurerne for meddelelse af sådan godkendelse.

                     (2)

                     I henhold til artikel 7 i forordning (EF) nr. 1831/2003 er der indgivet en ansøgning om godkendelse af L-threonin fremstillet af Escherichia coli CGMCC 7.232 som tilsætningsstof til foder til alle dyrearter. Ansøgningen var vedlagt de oplysninger og dokumenter, der kræves i henhold til artikel 7, stk. 3, i samme forordning.

                     (3)

                     Ansøgningen vedrører godkendelse i tilsætningsstofkategorien »tilsætningsstoffer med ernæringsmæssige egenskaber« af L-threonin fremstillet af Escherichia coli CGMCC 7.232 som tilsætningsstof til foder til alle dyrearter.

                     (4)

                     Den Europæiske Fødevaresikkerhedsautoritet (i det følgende benævnt »autoriteten«) konkluderede i sin udtalelse af 2. oktober 2018 (2), at L-threonin fremstillet af Escherichia coli CGMCC 7.232 under de foreslåede anvendelsesbetingelser ikke har skadelige virkninger på dyrs sundhed, forbrugernes sikkerhed eller miljøet. Den konkluderede også, at tilsætningsstoffet betragtes som et potentielt hudsensibiliserende stof og irriterer øjnene og huden, og bemærkede, at der er en risiko for brugerne af tilsætningsstoffet ved indånding. Kommissionen mener derfor, at der bør træffes passende beskyttelsesforanstaltninger for at forhindre negative virkninger for menneskers sundhed, navnlig hvad angår brugerne af tilsætningsstoffet. Autoriteten konkluderede også, at tilsætningsstoffet er en effektiv kilde til aminosyren L-threonin til alle dyrearter, og at tilsætningsstoffet for at være lige så effektivt i drøvtyggere som i andre dyr end drøvtyggere bør beskyttes mod nedbrydning i vommen. Autoriteten vurderer ikke, at der er behov for særlige krav om overvågning efter markedsføringen. Den har også gennemgået den rapport om metoder til analyse af fodertilsætningsstoffet, der blev forelagt af det ved forordning (EF) nr. 1831/2003 oprettede referencelaboratorium.

                     (5)

                     Vurderingen af L-threonin produceret af Escherichia coli CGMCC 7.232 viser, at betingelserne for godkendelse, jf. artikel 5 i forordning (EF) nr. 1831/2003, er opfyldt. Anvendelsen af dette tilsætningsstof bør derfor godkendes som angivet i bilaget til nærværende forordning.

                     (6)

                     Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder —

               VEDTAGET DENNE FORORDNING:

            Artikel 1
            Det i bilaget opførte stof, der tilhører tilsætningsstofkategorien »tilsætningsstoffer med ernæringsmæssige egenskaber« og den funktionelle gruppe »aminosyrer, deres salte og analoger«, tillades anvendt som fodertilsætningsstof på de betingelser, der er fastsat i bilaget.

            Artikel 2
            Denne forordning træder i kraft på tyvendedagen efter offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 28. maj 2019.

                  På Kommissionens vegne

               Jean-Claude JUNCKER

                  Formand

            (1)  EUT L 268 af 18.10.2003, s. 29.

            (2)  EFSA Journal 2018;16(10):5458.

            BILAG

                        Tilsætningsstoffets identifikationsnummer

                        Navn på indehaveren af godkendelsen

                        Tilsætningsstof

                        Sammensætning, kemisk betegnelse, beskrivelse, analysemetode

                        Dyreart eller -kategori

                        Maksimumsalder

                        Minimumsindhold

                        Maksimumsindhold

                        Andre bestemmelser

                        Godkendelse gyldig til

                        mg/kg fuldfoder med et vandindhold på 12 %

                           Kategori: tilsætningsstoffer med ernæringsmæssige egenskaber. Funktionel gruppe: aminosyrer, deres salte og analoger.

                        3c410

                        —

                        L-threonin

                           Tilsætningsstoffets sammensætning:

                        Pulver med et indhold af L-threonin på mindst 98 % (på tørstofbasis).

                           Aktivstoffets karakteristika:

                        L-threonin fremstillet ved gæring med

                                       Escherichia coli CGMCC 7.232

                                    Kemisk betegnelse: C4H9NO3

                                    CAS-nummer: 72-19-5.

                           Analysemetoder
                            (1):
                        Til bestemmelse af L-threonin i fodertilsætningsstoffet:

                                    —

                                    Food Chemical Codex »L-threonin monografi« og

                                    —

                                    Ionbyttekromatografi i kombination med postkolonnederivatisering og optisk detektering (IEC-VIS/FD) — EN ISO 17180.

                              Til bestemmelse af threonin i forblandinger:

                                    —

                                    Ionbyttekromatografi i kombination med postkolonnederivatisering og optisk detektering (IEC-VIS/FD) — EN ISO 17180 og

                                    —

                                    Ionbyttekromatografi i kombination med postkolonnederivatisering og fotometrisk detektering (IEC-VIS), Kommissionens forordning (EF) nr. 152/2009 (bilag III, del F).

                              Til bestemmelse af threonin i foderblandinger og fodermidler:

                                    —

                                    Ionbyttekromatografi i kombination med postkolonnederivatisering og fotometrisk detektering (IEC-VIS): Kommissionens forordning (EF) nr. 152/2009 (bilag III, del F).

                              Til bestemmelse af threonin i vand:

                                    —

                                    Ionbyttekromatografi i kombination med postkolonnederivatisering og optisk detektering (IEC-VIS/FD)

                        Alle arter

                        —

                        —

                        —

                                    1.

                                    L-threonin kan markedsføres og anvendes som et tilsætningsstof bestående af et præparat.

                                    2.

                                    Til brugerne af tilsætningsstoffet og forblandingerne skal foderstofvirksomhedslederne iværksætte driftsprocedurer og administrative foranstaltninger med henblik på at imødegå risici ved indånding. I tilfælde, hvor risiciene ikke kan fjernes eller begrænses til et minimum gennem sådanne procedurer og foranstaltninger, må tilsætningsstoffet og forblandingerne kun anvendes med personlige værnemidler, herunder åndedrætsværn.

                                    3.

                                    Indholdet af endotoksiner i tilsætningsstoffet og dets tilbøjelighed til at støve skal sikre en maksimal eksponering for endotoksiner på 1 600  IU endotoksiner/m3 luft (2).

                                    4.

                                    L-threonin kan også anvendes i drikkevand.

                                    5.

                                    Vandindholdet skal angives på mærkningen af tilsætningsstoffet.

                                    6.

                                    Følgende skal angives på mærkningen af tilsætningsstoffet og forblandingerne:
                                    »Hvis tilsætningsstoffet administreres via drikkevand, bør proteinoverskud undgås.«

                        18. juni 2029

               (1)  Nærmere oplysninger om analysemetoderne findes på referencelaboratoriets hjemmeside: https://ec.europa.eu/jrc/en/eurl/feed-additives/evaluation-reports.

               (2)  Eksponering beregnet på indholdet af endotoksiner og tilsætningsstoffets tilbøjelighed til at støve i henhold til den af EFSA anvendte metode (EFSA Journal 2018;16(10):5458); analysemetode: Den Europæiske Farmakopé 2.6.14. (bakterielle endotoksiner).


title: Rådets gennemførelsesforordning (EU) 2017/2459 af 5. december 2017 om ændring af gennemførelsesforordning (EU) nr. 282/2011 om foranstaltninger til gennemførelse af direktiv 2006/112/EF om det fælles merværdiafgiftssystem

text:
                  29.12.2017

                  DA

                  Den Europæiske Unions Tidende

                  L 348/32

            RÅDETS GENNEMFØRELSESFORORDNING (EU) 2017/2459
      af 5. december 2017
      om ændring af gennemførelsesforordning (EU) nr. 282/2011 om foranstaltninger til gennemførelse af direktiv 2006/112/EF om det fælles merværdiafgiftssystem
      RÅDET FOR DEN EUROPÆISKE UNION HAR —
      under henvisning til traktaten om Den Europæiske Unions funktionsmåde,
      under henvisning til Rådets direktiv 2006/112/EF af 28. november 2006 om det fælles merværdiafgiftssystem (1), særlig artikel 397,
      under henvisning til forslag fra Europa-Kommissionen, og
      ud fra følgende betragtninger:

                  (1)

                  Rådets gennemførelsesforordning (EU) nr. 282/2011 (2) fastlægger de nærmere bestemmelser om formodninger om kundens etableringssted med henblik på at fastslå stedet for levering af teleydelser, radio- og TV-spredningstjenester og elektronisk leverede ydelser til ikkeafgiftspligtige personer.

                  (2)

                  Evalueringen af kravene til anvendelse af disse formodninger har vist, at det er yderst byrdefuldt for afgiftspligtige personer etableret i en medlemsstat, som leverer sådanne ydelser til en ikkeafgiftspligtig person i andre medlemsstater, under visse omstændigheder at skulle indhente to separate beviser, der ikke er indbyrdes modstridende, for kundens etableringssted, bopæl eller sædvanlige opholdssted.

                  (3)

                  Denne byrde er særlig stor for små og mellemstore virksomheder. Et krav om at indhente et enkelt bevis bør forenkle forpligtelserne for sådanne virksomheder, hvis leveringer til kunder i andre medlemsstater i EU ligger under en bestemt værdi.

                  (4)

                  Forenklingen af kravet om at indhente bevis for kundens etableringssted supplerer de ændringer, der indføres ved artikel 1 i Rådets direktiv (EU) 2017/2455 (3) af særordningerne i afsnit XII, kapitel 6, i direktiv 2006/112/EF, og bør derfor anvendes fra samme dato.

                  (5)

                  Gennemførelsesforordning (EU) nr. 282/2011 bør derfor ændres i overensstemmelse hermed —

            VEDTAGET DENNE FORORDNING:
      Artikel 1
      Artikel 24b i gennemførelsesforordning (EU) nr. 282/2011 affattes således:

         »Artikel 24b
         Med henblik på anvendelsen af artikel 58 i direktiv 2006/112/EF formodes det, hvis teleydelser, radio- og tv-spredningstjenester eller elektronisk leverede ydelser leveres til en ikkeafgiftspligtig person:

                     a)

                     via hans fastnetlinje, at kunden er etableret eller har sin bopæl eller sit sædvanlige opholdssted på det sted, hvor fastnetlinjen er installeret

                     b)

                     via mobilnet, at stedet, hvor kunden er etableret eller har sin bopæl eller sit sædvanlige opholdssted, er det land, der identificeres af den mobile landekode på det SIM-kort, som benyttes på tidspunktet for modtagelsen af de pågældende ydelser

                     c)

                     som kræver, at der bruges en dekoder eller lignende anordning eller et dekoderkort, og hvor der ikke benyttes en fastnetlinje, at kunden er etableret eller har sin bopæl eller sit sædvanlige opholdssted det sted, hvor denne dekoder eller lignende anordning befinder sig, eller, hvis dette sted ikke kendes, det sted, hvortil dekoderkortet er sendt med henblik på anvendelse dér

                     d)

                     under andre omstændigheder end dem, der er nævnt i artikel 24a og i denne artikels litra a), b) og c), at kunden er etableret eller har sin bopæl eller sit sædvanlige opholdssted det sted, der er fastlagt som sådant af leverandøren på grundlag af to separate beviser, der ikke er indbyrdes modstridende, som anført i artikel 24f i denne forordning.

               Med forbehold af stk. 1, litra d), formodes det ved levering af ydelser, der falder ind under dette litra, hvor den samlede værdi af sådanne ydelser uden moms, som leveres af en afgiftspligtig person fra dennes hjemsted for den økonomiske virksomhed eller et fast forretningssted i en medlemsstat, ikke overstiger 100 000 EUR eller en tilsvarende værdi i national valuta i det indeværende og det forudgående kalenderår, at kunden er etableret eller har bopæl eller sædvanligt opholdssted på det sted, som leverandøren har udpeget på grundlag af et enkelt bevis leveret af en anden person, der er involveret i leveringen af ydelserne, end leverandøren eller kunden som anført i artikel 24f, litra a)-e).
         Hvis den tærskel, der er omhandlet i stk. 2, overskrides inden for et kalenderår, finder nævnte stykke ikke anvendelse fra og med dette tidspunkt og frem til det tidspunkt, hvor betingelserne i stk. 2 atter er opfyldt.
         Den tilsvarende værdi i national valuta af beløbet beregnes ved at anvende den vekselkurs, som Den Europæiske Centralbank offentliggør på datoen for vedtagelse af Rådets gennemførelsesforordning (EU) 2017/2459 (*1).

      Artikel 2
      Denne forordning træder i kraft på tyvendedagen efter offentliggørelsen i Den Europæiske Unions Tidende.
      Den anvendes fra den 1. januar 2019.

         Denne forordning er bindende i alle enkeltheder og gælder umiddelbart i hver medlemsstat.
         Udfærdiget i Bruxelles, den 5. december 2017.

               På Rådets vegne

            T. TÕNISTE

               Formand

         (1)  EUT L 347 af 11.12.2006, s. 1.

         (2)  Rådets gennemførelsesforordning (EU) nr. 282/2011 af 15. marts 2011 om foranstaltninger til gennemførelse af direktiv 2006/112/EF om det fælles merværdiafgiftssystem (EUT L 77 af 23.3.2011, s. 1).

         (3)  Rådets direktiv (EU) 2017/2455 af 5. december 2017 om ændring af direktiv 2006/112/EF og 2009/132/EF for så vidt angår visse momsforpligtelser i forbindelse med levering af ydelser og fjernsalg af varer (EUT L 348 af 29.12.2017, s. 7).


title: Kommissionens gennemførelsesforordning (EU) 2018/3 af 4. januar 2018 om fastsættelse af udløsende mængder for 2018 og 2019 med henblik på eventuel anvendelse af tillægsimporttold for visse frugter og grøntsager

text:
               5.1.2018

               DA

               Den Europæiske Unions Tidende

               L 2/1

         KOMMISSIONENS GENNEMFØRELSESFORORDNING (EU) 2018/3
   af 4. januar 2018
   om fastsættelse af udløsende mængder for 2018 og 2019 med henblik på eventuel anvendelse af tillægsimporttold for visse frugter og grøntsager
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) nr. 1308/2013 af 17. december 2013 om en fælles markedsordning for landbrugsprodukter og om ophævelse af Rådets forordning (EØF) nr. 922/72, (EØF) nr. 234/79, (EF) nr. 1037/2001 og (EF) nr. 1234/2007 (1), særlig artikel 183, stk. 1, litra b, og
   ud fra følgende betragtninger:

               (1)

               I henhold til artikel 39 i Kommissionens gennemførelsesforordning (EU) 2017/892 (2) kan den tillægsimporttold, der er omhandlet i artikel 182, stk. 1, i forordning (EU) nr. 1308/2013, pålægges de produkter, der er anført i bilag VII til nævnte gennemførelsesforordning, i de deri angivne perioder. Denne tillægsimporttold pålægges, hvis den årlige mængde produkter, der overgår til fri omsætning i en af de anvendelsesperioder, som er anført i nævnte bilag, overstiger udløsningsniveauet for det pågældende produkt. Tillægsimporttolden pålægges ikke, hvis det er usandsynligt, at importen skaber forstyrrelser på EU-markedet, eller hvis virkningerne ikke står i forhold til det tilstræbte mål.

               (2)

               I overensstemmelse med artikel 182, stk. 1, andet afsnit, i forordning (EU) nr. 1308/2013 fastsættes udløsningsniveauet for importmængder af visse frugter og grøntsager, der eventuelt pålægges tillægsimporttold, på grundlag af importdata og data om hjemmemarkedsforbruget for de tre foregående år. Der bør på grundlag af de data, som medlemsstaterne har indsendt i 2014, 2015 og 2016, fastsættes udløsningsniveauer for visse frugter og grøntsager for 2018 og 2019.

               (3)

               I betragtning af, at perioden for eventuel anvendelse af tillægsimporttold, jf. bilag VII til gennemførelsesforordning (EU) 2017/892, for en række produkter begynder den 1. januar, bør nærværende forordning anvendes fra den 1. januar 2018, og den bør derfor træde i kraft hurtigst muligt —

         VEDTAGET DENNE FORORDNING:
   Artikel 1
   I bilaget til nærværende forordning fastsættes for 2018 og 2019 de udløsende mængder, der er omhandlet i artikel 182, stk. 1, litra b), første afsnit, i forordning (EU) nr. 1308/2013 for de produkter, som er anført i bilag VII til gennemførelsesforordning (EU) 2017/892.
   Artikel 2
   Denne forordning træder i kraft på dagen for offentliggørelsen i Den Europæiske Unions Tidende.
   Den anvendes fra den 1. januar 2018.
   Den udløber den 30. juni 2019.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 4. januar 2018.

            På Kommissionens vegne

         Jean-Claude JUNCKER

            Formand

      (1)  EUT L 347 af 20.12.2013, s. 671.

      (2)  Kommissionens gennemførelsesforordning (EU) 2017/892 af 13. marts 2017 om fastlæggelse af regler for anvendelsen af Europa-Parlamentets og Rådets forordning (EU) nr. 1308/2013 for så vidt angår frugt og grøntsager og forarbejdede frugter og grøntsager (EUT L 138 af 25.5.2017, s. 57).

      BILAG

         Udløsende mængder for de produkter og perioder, der er anført i bilag VII til gennemførelsesforordning (EU) 2017/892, med henblik på eventuel anvendelse af tillægsimporttold

      Medmindre andet er fastsat i bestemmelserne om fortolkning af den kombinerede nomenklatur, anses varebeskrivelsen kun for at være vejledende. Anvendelsesområdet for tillægstolden i dette bilag fastlægges på grundlag af anvendelsesområdet for KN-koderne, som de foreligger på tidspunktet for vedtagelsen af denne forordning.

                  Løbenummer

                  KN-kode

                  Beskrivelse af produktet

                  Anvendelsesperiode

                  Udløsnings-niveau (i ton)

                  2018

                  2019

                  78.0015

                  0702 00 00

                  Tomater

                  Fra den 1. juni til den 30. september

                  39 326

                  78.0020

                  Fra den 1. oktober

                  til den 31. maj

                  483 376

                  78.0065

                  0707 00 05

                  Agurker

                  Fra den 1. maj til den 31. oktober

                  26 505

                  78.0075

                  Fra den 1. november

                  til den 30. april

                  20 482

                  78.0085

                  0709 91 00

                  Artiskokker

                  Fra den 1. november

                  til den 30. juni

                  6 587

                  78.0100

                  0709 93 10

                  Courgetter

                  Fra den 1. januar til den 31. december

                  55 037

                  78.0110

                  0805 10 22
                  0805 10 24
                  0805 10 28

                  Appelsiner

                  Fra den 1. december

                  til den 31. maj

                  302 643

                  78.0120

                  0805 22 00

                  Klementiner

                  Fra den 1. november

                  til udgangen af februar

                  90 771

                  78.0130

                  0805 21
                  0805 29 00

                  Mandariner (herunder tangeriner og satsumas), wilkings og lignende krydsninger af citrusfrugter

                  Fra den 1. november

                  til udgangen af februar

                  86 317

                  78.0155

                  0805 50 10

                  Citroner

                  Fra den 1. januar til den 31. maj

                  32 823

                  78.0160

                  Fra den 1. juni til den 31. december

                  306 804

                  78.0170

                  0806 10 10

                  Spisedruer

                  Fra den 16. juli til den 16. november

                  78 324

                  78.0175

                  0808 10 80

                  Æbler

                  Fra den 1. januar til den 31. august

                  432 630

                  78.0180

                  Fra den 1. september til den 31. december

                  39 724

                  78.0220

                  0808 30 90

                  Pærer

                  Fra den 1. januar til den 30. april

                  155 417

                  78.0235

                  Fra den 1. juli til den 31. december

                  19 187

                  78.0250

                  0809 10 00

                  Abrikoser

                  Fra den 1. juni til den 31. juli

                  4 630

                  78.0265

                  0809 29 00

                  Kirsebær, undtagen surkirsebær

                  Fra den 16. maj til den 15. august

                  33 718

                  78.0270

                  0809 30

                  Ferskner, herunder nektariner

                  Fra den 16. juni til den 30. september

                  3 150

                  78.0280

                  0809 40 05

                  Blommer

                  Fra den 16. juni til den 30. september

                  17 254


title: Kommissionens gennemførelsesforordning (EU) 2018/151 af 30. januar 2018 om regler for anvendelsen af Europa-Parlamentets og Rådets direktiv (EU) 2016/1148 for så vidt angår yderligere specifikation af de elementer, som udbydere af digitale tjenester skal tage i betragtning for at styre risiciene i forhold til sikkerheden i net- og informationssystemer, og af kriterierne for bestemmelse af, om en hændelses konsekvenser er betydelige

text:
               31.1.2018

               DA

               Den Europæiske Unions Tidende

               L 26/48

         KOMMISSIONENS GENNEMFØRELSESFORORDNING (EU) 2018/151
   af 30. januar 2018
   om regler for anvendelsen af Europa-Parlamentets og Rådets direktiv (EU) 2016/1148 for så vidt angår yderligere specifikation af de elementer, som udbydere af digitale tjenester skal tage i betragtning for at styre risiciene i forhold til sikkerheden i net- og informationssystemer, og af kriterierne for bestemmelse af, om en hændelses konsekvenser er betydelige
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets direktiv (EU) 2016/1148 af 6. juli 2016 om foranstaltninger, der skal sikre et højt fælles sikkerhedsniveau for net- og informationssystemer i hele Unionen (1), særlig artikel 16, stk. 8, og
   ud fra følgende betragtninger:

               (1)

               I henhold til direktiv (EU) 2016/1148 kan udbydere af digitale tjenester frit træffe de tekniske og organisatoriske foranstaltninger, som de finder passende og forholdsmæssige for at styre risiciene i forhold til sikkerheden i net- og informationssystemerne, for så vidt som disse foranstaltninger sikrer et passende sikkerhedsniveau under hensyntagen til de elementer, der kræves ifølge direktivet.

               (2)

               Når udbydere af digitale tjenester fastlægger passende og forholdsmæssige tekniske og organisatoriske foranstaltninger, bør de gribe informationssikkerhed an på en systematisk måde ved hjælp af en risikobaseret tilgang.

               (3)

               For at garantere systemers og faciliteters sikkerhed bør udbydere af digitale tjenester gennemføre vurderings- og analyseprocedurer. Disse aktiviteter bør omfatte systematisk forvaltning af net- og informationssystemer, fysisk og miljømæssig sikkerhed, forsyningssikkerhed og adgangskontrol.

               (4)

               Når udbydere af digitale tjenester gennemfører en risikoanalyse som led i den systematiske forvaltning af net- og informationssystemer, bør de tilskyndes til at kortlægge de specifikke risici og kvantificere deres betydning, f.eks. ved at påpege trusler mod kritiske aktiver og fastslå, hvordan truslerne kan påvirke driften, og de bør afgøre, hvordan man bedst kan imødegå disse trusler i betragtning af den disponible kapacitet og ressourcebehovene.

               (5)

               Personalepolitik kan f.eks. omfatte forvaltning af kvalifikationer, herunder aspekter vedrørende udvikling af sikkerhedsrelaterede kvalifikationer og bevidstgørelse. Når udbydere af digitale tjenester træffer beslutning om et passende sæt politikker for driftssikkerhed, bør de tilskyndes til at tage hensyn til aspekter som ændringsstyring, sårbarhedsstyring, formalisering af drifts- og administrationspraksis og systemkortlægning.

               (6)

               Politikker for sikkerhedsarkitektur kan f.eks. omfatte adskillelse af net og systemer samt særlige sikkerhedsforanstaltninger for kritiske funktioner såsom administrative funktioner. Adskillelse af net og systemer kan gøre det muligt for en udbyder af digitale tjenester at skelne mellem elementer såsom datastrømme og IT-ressourcer, der tilhører henholdsvis en kunde, en gruppe af kunder, udbyderen af digitale tjenester eller en tredjepart.

               (7)

               De foranstaltninger, der træffes vedrørende fysisk og miljømæssig sikkerhed, bør sikre en organisations net- og informationssystemer mod skader forårsaget af hændelser som f.eks. tyveri, brand, oversvømmelse eller andre ugunstige vejrforhold, telekommunikations- eller strømafbrydelser.

               (8)

               Forsyningssikkerheden med hensyn til bl.a. elektricitet, brændstof eller køling kan f.eks. dække sikkerhed i forsyningskæden, der navnlig omfatter sikkerheden i forbindelse med tredjepartsleverandører og underkontrahenter samt disses forvaltning. Kritiske forsyningers sporbarhed vedrører tjenesteudbyderens evne til at udpege og dokumentere kilderne til disse forsyninger.

               (9)

               Brugerne af digitale tjenester bør omfatte fysiske og juridiske personer, der er kunder eller abonnenter på en onlinemarkedsplads eller en cloud computing-tjeneste, eller som besøger en onlinesøgemaskines websted for at foretage søgninger på nøgleord.

               (10)

               Ved bestemmelsen af, om en hændelses konsekvenser er betydelige, bør de tilfælde, der er fastsat i denne forordning, betragtes som en ikke-udtømmende liste over hændelser med betydelige konsekvenser. Der bør drages lære af gennemførelsen af denne forordning og af arbejdet i samarbejdsgruppen, for så vidt angår indsamlingen af oplysninger om bedste praksis i forbindelse med risici og hændelser og drøftelserne om metoder til rapportering af underretning om hændelser, jf. artikel 11, stk. 3, litra i) og m), i direktiv (EU) 2016/1148. Dette kan f.eks. udmunde i omfattende retningslinjer vedrørende kvantitative grænseværdier for underretningsparametre, der kan udløse underretningspligten for udbydere af digitale tjenester i henhold til artikel 16, stk. 3, i direktiv (EU) 2016/1148. Hvor det er relevant, kunne Kommissionen også overveje at tage de grænseværdier, der er fastsat i denne forordning, op til fornyet overvejelse.

               (11)

               For at de kompetente myndigheder kan blive underrettet om potentielle nye risici, bør udbyderne af digitale tjenester tilskyndes til frivilligt at rapportere om enhver hændelse med kendetegn, der hidtil har været ukendte for dem, såsom nye angrebsværktøjer (»exploits«), angrebsvektorer eller trusselsaktører, sårbarheder og risici.

               (12)

               Denne forordning bør anvendes fra og med dagen efter udløbet af fristen for gennemførelse af direktiv (EU) 2016/1148.

               (13)

               Foranstaltningerne i denne forordning er i overensstemmelse med udtalelse fra Udvalget for Sikkerhed i Net- og Informationssystemer, jf. artikel 22 i direktiv (EU) 2016/1148 —

         VEDTAGET DENNE FORORDNING:
   Artikel 1
   Genstand
   Ved denne forordning specificeres det, hvilke elementer udbydere af digitale tjenester skal tage i betragtning, når de fastlægger og træffer foranstaltninger for at garantere et niveau af sikkerhed i net- og informationssystemer, som de anvender i forbindelse med de typer af tjenester, der er opført i bilag III til direktiv (EU) 2016/1148, og det specificeres, hvilke kriterier der skal tages i betragtning ved bestemmelsen af, om en hændelse har betydelige konsekvenser for leveringen af disse tjenester.
   Artikel 2
   Sikkerhedselementer
   1.   Ved systemers og faciliteters sikkerhed som anført i artikel 16, stk. 1, litra a), i direktiv (EU) 2016/1148 forstås sikkerheden i net- og informationssystemer og deres fysiske omgivelser, hvilket omfatter følgende elementer:

               a)

               systematisk forvaltning af net- og informationssystemer, hvilket indebærer en kortlægning af informationssystemerne og fastlæggelse af et sæt passende politikker til styring af informationssikkerhed, herunder risikoanalyse, personaleressourcer, driftssikkerhed, sikkerhedsarkitektur, sikre data og livscyklusstyring af systemer og, hvor det er relevant, kryptering og styring af en sådan kryptering

               b)

               fysisk og miljømæssig sikkerhed, hvilket betyder, at der skal træffes en række foranstaltninger for at beskytte sikkerheden i de net- og informationssystemer, som udbydere af digitale tjenester anvender, mod skader gennem en risikobaseret tilgang, der dækker alle risici, herunder systemsvigt, menneskelige fejl, handlinger i ond hensigt og naturfænomener

               c)

               forsyningssikkerhed, hvilket betyder, at der skal fastlægges og ajourføres passende politikker for at sikre adgang til kritiske forsyninger, der anvendes i forbindelse med levering af tjenesterne, og hvor det er relevant, sikre disse forsyningers sporbarhed

               d)

               kontrol af adgangen til net- og informationssystemer, hvilket betyder, at der skal træffes en række foranstaltninger for at sikre, at fysisk og logisk adgang til net- og informationssystemer, herunder den administrative sikkerhed i net- og informationssystemer, tillades og begrænses på grundlag af forretnings- og sikkerhedsmæssige krav.

         2.   Med hensyn til håndtering af hændelser som anført i artikel 16, stk. 1, litra b), i direktiv (EU) 2016/1148 skal udbyderne af digitale tjenester træffe foranstaltninger, der omfatter:

               a)

               opretholdelse og afprøvning af detekteringssprocesser og -procedurer, der sikrer rettidig og tilstrækkelig bevidsthed om unormale begivenheder

               b)

               processer og politikker for rapportering af hændelser og konstatering af svagheder og sårbarheder i deres informationssystemer

               c)

               reaktion på hændelser i overensstemmelse med fastlagte procedurer og rapportering om resultaterne af de trufne foranstaltninger

               d)

               vurdering af hændelsernes alvor og redegørelse for den viden, der er opnået ved analyse af hændelserne, og indsamling af relevante oplysninger, som kan tjene som dokumentation og fremme en vedvarende forbedringsproces.

         3.   Ved styring af driftskontinuitet som anført i artikel 16, stk. 1, litra c), i direktiv (EU) 2016/1148 forstås en organisations evne til at opretholde eller, hvor det er relevant, genoprette leveringen af tjenester på et acceptabelt, forud fastsat niveau efter en forstyrrende hændelse; dette omfatter:

               a)

               udarbejdelse og anvendelse af beredskabsplaner på grundlag af en konsekvensanalyse for at sikre kontinuiteten i de tjenester, der leveres af udbydere af digitale tjenester; planerne skal vurderes og afprøves regelmæssigt, f.eks. gennem øvelser

               b)

               katastrofeberedskabskapacitet, der skal vurderes og afprøves regelmæssigt, f.eks. gennem øvelser.

         4.   Monitorering, audit og testning som anført i artikel 16, stk. 1, litra d), i direktiv (EU) 2016/1148 skal omfatte fastlæggelse og ajourføring af politikker for:

               a)

               gennemførelse af en planlagt sekvens af observationer eller målinger med henblik på at vurdere, om net- og informationssystemerne fungerer efter hensigten

               b)

               inspektion og verifikation med henblik på at kontrollere, om en standard eller et sæt retningslinjer følges, om registreringerne er nøjagtige, og om målene for effektivitet og virkningsfuldhed opfyldes

               c)

               en proces med henblik på at afsløre mangler i et net- og informationssystems sikkerhedsmekanismer til beskyttelse af data og opretholdelse af den tilsigtede funktionalitet. En sådan proces skal omfatte de tekniske processer og det personale, der indgår i driften.

         5.   Ved internationale standarder som anført i artikel 16, stk. 1, litra e) i direktiv (EU) 2016/1148 forstås standarder, der er vedtaget af et internationalt standardiseringsorgan, som omhandlet i artikel 2, nr. 1), litra a), i Europa-Parlamentets og Rådets forordning (EU) nr. 1025/2012 (2). I henhold til artikel 19 i direktiv (EU) 2016/1148 kan der også anvendes europæiske eller internationalt anerkendte standarder og specifikationer, der er relevante for sikkerheden i net- og informationssystemer, herunder eksisterende nationale standarder.
   6.   Udbydere af digitale tjenester skal sikre, at de kan stille den dokumentation til rådighed, som den kompetente myndighed behøver for at kontrollere, om de sikkerhedselementer, der er beskrevet i stk. 1-5, er opfyldt.
   Artikel 3
   Kriterier for bestemmelse af, om en hændelses konsekvenser er betydelige
   1.   Hvad angår antallet af brugere, der berøres af en hændelse, navnlig brugere, som er afhængige af tjenesten med henblik på levering af deres egne tjenester, som anført i artikel 16, stk. 4, litra a), i direktiv (EU) 2016/1148 skal udbydere af digitale tjenester være i stand til at anslå enten:

               a)

               antallet af berørte fysiske og juridiske personer, med hvem der er indgået kontrakt om levering af tjenesten eller

               b)

               antallet af berørte brugere, der har benyttet tjenesten, navnlig baseret på tidligere trafikdata.

         2.   Ved hændelsens varighed som anført i artikel 16, stk. 4, litra b), forstås tidsrummet fra afbrydelsen af den normale levering af tjenesten, for så vidt angår tilgængelighed, autenticitet, integritet eller fortrolighed, indtil det tidspunkt, hvor tjenesten blev genoprettet.
   3.   Hvad angår den geografiske udbredelse med hensyn til det område, der er berørt af hændelsen, som anført i artikel 16, stk. 4, litra c), i direktiv (EU) 2016/1148 skal udbydere af digitale tjenester være i stand til at fastslå, om hændelsen påvirker leveringen af deres tjenester i bestemte medlemsstater.
   4.   Omfanget af afbrydelsen af tjenestens funktion som anført i artikel 16, stk. 4, litra d), i direktiv (EU) 2016/1148 skal måles for så vidt angår en eller flere af følgende egenskaber, der svækkes som følge af en hændelse: datas eller dermed forbundne tjenesters tilgængelighed, autenticitet, integritet eller fortrolighed.
   5.   Hvad angår omfanget af konsekvenserne for økonomiske og samfundsmæssige aktiviteter som anført i artikel 16, stk. 4, litra e), i direktiv (EU) 2016/1148 skal udbydere af digitale tjenester på baggrund af f.eks. arten af deres kontraktforhold med kunderne, eller, hvor det er relevant, antallet af potentielt berørte brugere, kunne konkludere, om hændelsen har medført betydelige materielle eller ikke-materielle tab for brugerne, f.eks. med hensyn til sundhed, sikkerhed eller skade på ejendom.
   6.   Med henblik på anvendelsen af stk. 1-5 er udbydere af digitale tjenester ikke forpligtet til at indsamle yderligere oplysninger, som de ikke har adgang til.
   Artikel 4
   Betydelige konsekvenser af en hændelse
   1.   En hændelse anses for at have betydelige konsekvenser, hvis den har medført mindst én af følgende situationer:

               a)

               tjenesten, der leveres af en udbyder af digitale tjenester, var ikke tilgængelig i over 5 000 000 brugertimer, idet udtrykket »brugertime« henviser til antallet af berørte brugere i Unionen i en periode på 60 minutter

               b)

               hændelsen har ført til tab af integritet, autenticitet eller fortrolighed i forbindelse med arkiverede, overførte eller behandlede data eller dermed forbundne tjenester, der tilbydes af udbyderen eller er tilgængelige via udbyderens net- og informationssystem, og dette tab berører mere end 100 000 brugere i Unionen

               c)

               hændelsen har medført risiko for den offentlige sikkerhed eller tab af menneskeliv

               d)

               hændelsen har forårsaget materiel skade på over 1 000 000 EUR for mindst én bruger i Unionen.

         2.   På grundlag af de oplysninger om bedste praksis, som samarbejdsgruppen har indsamlet under udøvelsen af sine opgaver i henhold til artikel 11, stk. 3, i direktiv (EU) 2016/1148, og drøftelserne i henhold til samme direktivs artikel 11, stk. 3, litra m), kan Kommissionen revidere de grænseværdier, der er fastsat i stk. 1.
   Artikel 5
   Ikrafttræden
   1.   Denne forordning træder i kraft på tyvendedagen efter offentliggørelsen i Den Europæiske Unions Tidende.
   2.   Den anvendes fra den 10. maj 2018.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 30. januar 2018.

            På Kommissionens vegne

         Jean-Claude JUNCKER

            Formand

      (1)  EUT L 194 af 19.7.2016, s. 1.

      (2)  Europa-Parlamentets og Rådets forordning (EU) nr. 1025/2012 af 25. oktober 2012 om europæisk standardisering, om ændring af Rådets direktiv 89/686/EØF og 93/15/EØF og Europa-Parlamentets og Rådets direktiv 94/9/EF, 94/25/EF, 95/16/EF, 97/23/EF, 98/34/EF, 2004/22/EF, 2007/23/EF, 2009/23/EF og 2009/105/EF og om ophævelse af Rådets beslutning 87/95/EØF og Europa-Parlamentets og Rådets afgørelse nr. 1673/2006/EF (EUT L 316 af 14.11.2012, s. 12).